Nariadenie Komisie (ES) č. 2066/2001
z 22. októbra 2001,
ktorým sa mení a dopĺňa nariadenie (ES) č. 1622/2000 týkajúce sa používania lyzozýmu vo vinárskych výrobkoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom [1], naposledy zmenené a doplnené nariadením Komisie (ES) č. 2826/2000 [2], a najmä na jeho článok 46,
keďže:
(1) Príloha IV k nariadeniu (ES) č. 1493/1999 umožňuje pridávanie lyzozýmu do príslušných vinárskych výrobkov.
(2) Nariadenie Komisie (ES) č. 1622/2000 z 24. júla 2000 ustanovujúce podrobné pravidlá na vykonávanie nariadenia (ES) č. 1493/1999 o spoločnej organizácii trhu s vínom a zavádzajúce kód spoločenstva o enologických metódach a postupoch [3], naposledy zmenené a doplnené nariadením Komisie (ES) č. 1655/2001 [4], ustanovuje najmä obmedzenia a požiadavky týkajúce sa používania určitých látok povolených nariadením (ES) č. 1493/1999. Maximálne povolené dávky týchto látok sú stanovené v prílohe IV.
(3) Pokusy týkajúce sa používania lyzozýmu pri výrobe vína, ktoré uskutočnili dva členské štáty, ukázali, že pridávanie takejto látky má dôležitú výhodu pre stabilizáciu vín a umožňuje výrobu kvalitných vín so zníženým obsahom oxidu siričitého. Preto by sa malo povoliť ich použitie a v pokusoch by sa mali preukázať maximálne dávky ustanovené v súlade s technologickými požiadavkami.
(4) Nariadenie (ES) č. 1622/2000 by sa preto podľa toho malo zmeniť a doplniť, aby sa povolilo používanie lyzozýmu spĺňajúceho kritériá čistoty ustanovené smernicouKomisie 96/77/ES z 2. decembra 1996 ustanovujúcou špecifické kritériá čistoty iných prídavných látok, ako súfarby a sladidlá [5], naposledy zmenenou a doplnenou smernicou 2001/30/ES [6].
(5) Riadiaci výbor pre víno nezaslal žiadne stanovisko v rámci lehoty stanovenej svojím predsedom,
PRIJALA TOTO NARIADENIE:
Článok 1
Nariadenie (ES) č. 1622/2000 sa mení a dopĺňa takto:
1. Vkladá sa tento článok 11a:
"Článok 11a
Lyzozým
Lyzozým, ktorého použitie je ustanovené v prílohe IV (1) r) a 3 zb) k nariadeniu (ES) č. 1493/1999, sa môže použiť iba vtedy, ak spĺňa požiadavky stanovené v prílohe VIIIa k tomuto nariadeniu."
2. V prílohe IV sa k tabuľke pridáva tento riadok:
Lyzozým (1) | 500 mg/l | 500 mg/l |
3. Vkladá sa príloha VIIIa uvedená v prílohe k tomuto nariadeniu.
Článok 2
Toto nariadenie nadobúda účinnosť na tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. októbra 2001